[A̱wot Yesu si̱ nyeak Tsok Za̱itun.
Da̱ a̱tsotson tat ka,
Yesu si̱ bu bwuok a̱ nat mi̱ didyaat A̱li Nwuat Za̱nang A̱gwaza hu.
A̱mgba̱m á̱kpa á̱niet ka si̱ bai da̱ a̱vwuo nggu.
A̱ si̱ bwuok a̱ swan a̱byin,
a̱ si̱ tyiet mbaa.
A̱jawa a̱cha̱chet a̱yaagwak tyiet doka A̱gwaza ma̱ng A̱fa̱risawa ba,
ba̱ si̱ bai ma̱ng a̱byii̱k nang á̱ ta̱bat gu di̱ katnaan.
Ba̱ si̱ tyia̱ a̱byii̱k wu si̱ yong a̱ka̱wa̱tyia̱ á̱niet ka.
Ba̱ si̱ nyia̱ ma̱ng Yesu a̱ni,
“A̱tyu tyiet,
di a̱byii̱k wuni á̱ ta̱bat nggu wa ba̱t,
nang gu nshya̱ mami katnaan!
A̱wot mami doka A̱gwaza nang gu nwuak Musa a̱ni,
á̱ tak zi̱t nyia̱;
zi̱ mang tangka̱i á̱niet huni ma̱ng fang hyaai.
Nwan mameang,
yihwa nang a hyia̱?”
Ba̱ ku lyip gu a̱lyiat nani,
da̱nian ba̱ tya̱ra̱m nggu,
ba̱ ka shya̱ kyang hu nang ba̱ na ntyap guu,
ba̱ tyia̱ nggu a̱bun a̱ni.
A̱mgba̱m ma̱ng a̱nia,
Yesu si̱ beak,
a̱ si̱ lyuut a̱byin ma̱ng ga̱swuong.
Nang ba̱ ngyong a̱ja,
ba̱ ya a̱son ma̱ng lyi̱ri̱m nggu a̱lyiat a̱ni.
A̱ si̱ doot a̱ yong,
a̱ si̱ nyia̱ ma̱ng a̱mba a̱ni,
“Mami nyin,
a̱tyu da̱ á̱ ka̱n mak nyia̱ a̱ka̱tuk nyia̱ ma̱nyin a̱ni bah;
gu yet a̱son kyiak a̱fang gu nta a̱byii̱k wuni,
zi̱ li.”
Yesu si̱ bu beak a̱byin,
a̱ si̱ ya a̱son ma̱ng lyuut hu.
Nang ba̱ nfa̱k a̱nia a̱ni,
ba̱ si̱ ya̱bam á̱ vwuot a̱nyanyin kyiak neet da̱ a̱niet khwop si̱ nat da̱ a̱shushyuo.
Ba̱ si̱ ghwon Yesu a̱ja ma̱nyin nggu ma̱ng a̱byii̱k wu.
Yesu si̱ doot a̱ yong a̱ka̱tsak,
a̱ si̱ nyia̱ ma̱ng a̱byii̱k wu a̱ni,
“A̱yang a̱li,
á̱niet ba ba̱ ta̱bat ang a̱ni,
ba̱ shya̱ a̱ji?
Á̱ mbyia̱ a̱tyo nyiung mami mba a̱ yong a̱ nyia̱ ang shi̱ri̱ya a̱ni baa?”
A̱byii̱k wu si̱ nyia̱,
“Kaai,
A̱tyoli.”
A̱jawa Yesu si̱ nyia̱ ma̱ng a̱nggu a̱ni,
“Nung mameang,
n tyia̱ ang a̱bun bah.
Nkat kyang ang.
A̱wot,
bu yok nyia̱ a̱ka̱tuk nyia̱ bah.”]